Offentliggørelse af en ansøgning om en EU-ændring af produktspecifikationen for en betegnelse i vinsektoren i henhold til artikel 97, stk. 3, i Europa-Parlamentets og Rådets forordning (EU) nr. 1308/2013

(2022/C 295/05)

Denne offentliggørelse giver ret til at gøre indsigelse mod ansøgningen, jf. artikel 98 i Europa-Parlamentets og Rådets forordning (EU) nr. 1308/2013 (1), senest to måneder efter datoen for offentliggørelsen af denne meddelelse.

ANSØGNING OM EN EU-ÆNDRING AF PRODUKTSPECIFIKATION

»BIANCO DI CUSTOZA/CUSTOZA«

PDO-IT-A0468-AM03

Ansøgningsdato: 9.7.2019

1. Ansøger og legitim interesse

Consorzio Tutela Vino Custoza DOC [»Custoza« DOC vinbeskyttelsesorganisation]

Beskyttelsesorganisation — part med en legitim interesse i at indgive denne ansøgning

2. Afsnit i produktspecifikationen, som berøres af ændringen/ændringerne

☒ Produktets betegnelse

☐ Vinavlsproduktets kategori

☐ Tilknytning

☒ Restriktioner for afsætningen

3. Beskrivelse af og begrundelse for ændringen

3.1. Ændring af betegnelsen for den beskyttede oprindelsesbetegnelse fra »Bianco di Custoza«/»Custoza« til »Custoza«

Ændring af betegnelsen for den beskyttede oprindelsesbetegnelse fra »Bianco di Custoza«/»Custoza« til »Custoza«.

I over 10 år har vinene i produktspecifikationen været kendt under betegnelserne »Custoza« og den traditionelle betegnelse »Bianco di Custoza«. »Custoza« er nu blevet den eneste betegnelse, der anvendes af vinproducenterne, og som forbrugerne kender den som, hvorfor der ikke længere er nogen grund til fortsat at have den dobbelte betegnelse.

Dette ændringsforslag indebærer en ændring af betegnelsen i punkt 1.1 (Betegnelse(r)), 1.4 (Beskrivelse af vinen/vinene), 1.5.2. (Maksimalt udbytte), 1.6 (Afgrænset geografisk område), 1.8 (Tilknytning til det geografiske område) og 1.9 (Andre betingelser) i enhedsdokumentet.

3.2. Tilføjelse af en begrænsning for aftapningsområdet

a) Der er indført et krav om, at aftapning (samt druetørringsprocessen til fremstilling af Passito-vin) skal finde sted i produktionsområdet som afgrænset i artikel 3. Dog bevares de allerede eksisterende rettigheder for de producenter, der traditionelt har aftappet vin på flaske uden for det afgrænsede produktionsområde. Ansøgningen om en begrænsning af aftapningen af den beskyttede oprindelsesbetegnelse »Custoza« til produktionsområdet — et krav, der også gælder for andre kendte vinbetegnelser — er samtidig et vigtigt skridt i retning af at forbedre den kvalitet, som betegnelsen forbindes med, og som har til formål at positionere »Custoza« som en af de vigtigste historiske betegnelser. De særlige kendetegn og kvaliteter, som oprindelsesområdet giver vine med den beskyttede oprindelsesbetegnelse »Custoza«, vil være bedre beskyttet, hvis vinen aftappes i produktionsområdet, idet de tekniske regler for transport og aftapning vil blive anvendt og håndhævet med ansvarlighed og faglig kompetence af vinproducenterne i samme afgrænsede geografiske område. Med dette krav vil det være muligt at undgå de risici, der er forbundet med transport uden for produktionsområdet, herunder: oxidation og termisk påvirkning som følge af høje eller lave temperaturer og forringelse af produktet, som kan påvirke dets kemiske/fysiske egenskaber (syreindhold, polyfenoler og farvegivende stoffer), organoleptiske egenskaber (farve, aroma og smag) og stabilitet negativt. Risikoen for mikrobiologisk kontaminering (fra bakterier, vira, svampe, skimmel eller gær) reduceres også. Dette krav gavner de operatører, som er bevidste om risiciene og ansvarlige for at bevare kvaliteten af den beskyttede oprindelsesbetegnelse, og det giver forbrugerne en garanti med hensyn til vinenes oprindelse, kvalitet og overensstemmelse med varespecifikationen. Kontroller udført af kompetente organer er desuden mere effektive i et mindre område. Undtagelsen fra denne regel for operatører, der traditionelt har aftappet »Custoza«-vine, er begrundet i, at disse operatører har bevist deres kompetence og viden om betegnelsen og dermed har bidraget til at sikre den kvalitet, der kræves for denne vin.

b) Det er blevet fastslået og bekræftet, at fremstillingen af spumantetypen (mousserende vin), herunder den sekundære gæring og aftapningen, skal finde sted i produktionsområdet samt provinserne Brescia, Mantua, Trento, Treviso og Vicenza. I overensstemmelse med de samme principper om beskyttelse og kompetence, som er nævnt i den foregående præmis, forbliver produktionsområdet for mousserende vine med henblik på at beskytte de traditionelle operatører uændret. Denne ændring berører punkt 1.9 i enhedsdokumentet og artikel 5 i produktspecifikationen.

ENHEDSDOKUMENT

1. Produktets betegnelse

Custoza

2. Type geografisk betegnelse

BOB — beskyttet oprindelsesbetegnelse

3. Kategorier af vinavlsprodukter

1. Vin

5. Mousserende kvalitetsvin

15. Vin af delvis tørrede druer

4. Beskrivelse af vinen/vinene

»Custoza«, kategori 1: Vin

Farve: stråfarvet, undertiden med lysegrønne toner,

bouquet: frugtagtig, karakteristisk, let aromatisk,

smag: smagfuld, delikat med akkurat den rette mængde krop,

minimalt totalt alkoholindhold udtrykt i volumen: 11 %,

minimalt indhold af sukkerfrit ekstrakt: 17 g/l,

restsukkerindhold: højst 7 g/l.

De analyseparametre, der ikke fremgår af nedenstående tabel, overholder de grænseværdier, der er fastsat i national lovgivning og i EU-lovgivningen.

Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) Minimalt totalt syreindhold 4,5 g/l udtrykt i vinsyre Maksimalt indhold af flygtige syrer (i meq/l) Maksimalt totalt svovldioxidindhold (i mg/l)

»Custoza« Riserva, kategori 1: Vin

Farve: stråfarvet til gylden af varierende intensitet,

bouquet: intens, karakteristisk og let aromatisk,

smag: afbalanceret og aromatisk med akkurat den rette mængde krop,

minimalt totalt alkoholindhold udtrykt i volumen: 12,5 %,

minimalt indhold af sukkerfrit ekstrakt: 20 g/l,

restsukkerindhold: højst 7 g/l.

De analyseparametre, der ikke fremgår af nedenstående tabel, overholder de grænseværdier, der er fastsat i national lovgivning og i EU-lovgivningen.

Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) Minimalt totalt syreindhold 4,5 g/l udtrykt i vinsyre Maksimalt indhold af flygtige syrer (i meq/l) Maksimalt totalt svovldioxidindhold (i mg/l)

»Custoza« Superior, kategori 1: Vin

Farve: stråfarvet til gylden med ældning,

bouquet: behagelig, karakteristisk, let aromatisk,

smag: afbalanceret, fyldig,

minimalt totalt alkoholindhold udtrykt i volumen: 12,50 %,

minimalt indhold af sukkerfrit ekstrakt: 20 g/l,

restsukkerindhold: højst 7 g/l.

De analyseparametre, der ikke fremgår af nedenstående tabel, overholder de grænseværdier, der er fastsat i national lovgivning og i EU-lovgivningen.

Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) Minimalt totalt syreindhold 4,5 g/l udtrykt i vinsyre Maksimalt indhold af flygtige syrer (i meq/l) Maksimalt totalt svovldioxidindhold (i mg/l)

»Custoza«, kategori 5: mousserende kvalitetsvin

Skum: fint og langvarigt,

farve: stråfarvet af varierende intensitet, eventuelt med strejf af gylden,

bouquet: duftende, frugtagtig og let aromatisk, når den fremstilles ved hjælp af Charmat-metoden, fin, elegant og karakteristisk ved fermentering i flasken,

smag: frisk, aromatisk, fin og harmonisk, tør til halvtør,

minimalt totalt alkoholindhold udtrykt i volumen: 11,5 %,

minimalt indhold af sukkerfrit ekstrakt: 15 g/l.

De analyseparametre, der ikke fremgår af nedenstående tabel, overholder de grænseværdier, der er fastsat i national lovgivning og i EU-lovgivningen.

Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) Minimalt totalt syreindhold 5,0 g/l udtrykt i vinsyre Maksimalt indhold af flygtige syrer (i meq/l) Maksimalt totalt svovldioxidindhold (i mg/l)

»Custoza« Passito (vin af delvis tørrede druer), kategori 15

Farve: gyldengul,

bouquet: intens og frugtagtig,

smag: fra behagelig til sød, afbalanceret med en let aromatisk krop,

minimalt totalt alkoholindhold udtrykt i volumen: 15 %,

minimalt indhold af sukkerfrit ekstrakt: 22 g/l.

De analyseparametre, der ikke fremgår af nedenstående tabel, overholder de grænseværdier, der er fastsat i national lovgivning og i EU-lovgivningen.

Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) 12,00 Minimalt totalt syreindhold 4,5 g/l udtrykt i vinsyre Maksimalt indhold af flygtige syrer (i meq/l) Maksimalt totalt svovldioxidindhold (i mg/l)

5. Vinfremstillingsmetoder

a. Særlige ønologiske fremgangsmåder

-

b. Maksimale udbytter

1. »Custoza« 13 000 kg druer pr. hektar

2. »Custoza« Superiore 12 000 kg druer pr. hektar

3. »Custoza« Riserva 13 000 kg druer pr. hektar

4. »Custoza« mousserende kvalitetsvin 13 000 kg druer pr. hektar

5. »Custoza« Passito (vin af delvis tørrede druer) 5 000 kg druer pr. hektar.

6. Afgrænset geografisk område

»Custoza« DOC-vine fremstilles i et område, der dækker alle eller en del af følgende kommuner: Sommacampagna, Villafranca di Verona, Valeggio sul Mincio, Peschiera del Garda, Lazise, Castelnuovo del Garda, Pastrengo, Bussolengo og Sona. Området er afgrænset som følger: Med udgangspunkt i Cesure-distriktet syd for Sommacampagna (højde 89 m) løber grænselinjen sydvest langs vandingskanalen for Alto Agro Veroneses afvandings- og jordforbedringsområde til Boscone, hvor den løber sammen med vejen til Villafranca, som den følger en kort strækning, inden den løber sammen med kommunevejen, som går gennem Pozzomoretto og Colombara. Grænselinjen løber derefter sammen med den næste kommunevej nær Cà Delia og følger denne gennem C. Nuova Pigno og Le Grattarole, indtil den krydser amtsvejen Villafranca-Valeggio, som den derefter følger indtil byen Valeggio sul Mincio. Den løber derefter mod syd ad kommunevejen mod Pozzolo indtil C. Buse, hvor den løber sammen med vejen, der krydser vandingskanalen Seriola Prevaldesca, som den følger mod nord til broen Ponte Lungo. Efter at have krydset denne bro følger grænselinjen vandingskanalen Seriosa Serenelli mod syd til grænsen til provinsen Mantua og regionen Lombardiet (højde 63 m). Grænselinjen går derefter mod nord langs regionsgrænsen og går gennem Pignolada, Staffalero, Prandina, Stazione di Salionze, Villa, Dolci og Pontata og forlader derefter regionsgrænsen for at følge vejen Broglie-Madonna del Frassino en kort strækning mod nordøst til punktet nær Pignolini, hvor den krydser Serenissima-motorvejen. Den følger derefter sporet øst for Cà Gozzetto, går gennem Cà Serraglio, passerer vest for højdepunktet 101 m og ender ved Cà Berra Nuova (højde 91 m) ved bredden af Frassino-søen. Grænselinjen løber derefter langs søen en kort strækning, hvorefter den løber sammen med sporet, der går gennem Bertoletta, og når jernbaneskuret i en højde af 84 m. Den følger derefter jernbanen mod øst op til næste jernbaneskur i en højde af 84 m, inden den drejer fra mod vejen, der passerer Villa Montresor og fortsætter op til Cappuccini ved bredden af Gardasøen. Fra Cappuccini følger grænselinjen Gardasøens østlige bred, inden den drejer ind i landet ved havnen i Pacengo og følger sporet gennem højdepunkterne 93 m og 107 m og neden for Pacengo til Cà Allegri. Derefter følger den Pacengo-kommunevejen indtil C. Fontana Fredda, inden den løber opad forbi højdepunktet 122 m til Le Tende. Derfra løber den langs Pacengo-Colà-vejen op til C. alle Croci, inden den går nedad mod sydøst, hvor den følger sporet forbi højdepunkterne 118 m og 113 m gennem Sarnighe, hvor den møder grænsen mellem kommunerne Lazise og Castelnuovo i en højde på 112 m. Linjen løber derfra igen opad og nordpå langs denne kommunegrænse, inden den løber sammen med grænsen mellem kommunerne Lazise og Pastrengo nær Mirandola. Den følger denne grænse, indtil den krydser Verona-Lago-amtsvejen vest for Osteria Vecchia, og følger denne vej mod Verona (øst), indtil den når til punktet nær Bussolengo, hvor den løber sammen med Cristo-kommunevejen nær højdepunktet 130 m. Herefter fortsætter den ad Palazzolo-kommunevejen indtil punktet, hvor Brenner-motorvejen krydser kommunegrænsen mellem Bussolengo og Sona. Linjen følger derefter denne kommunegrænse mod syd til Civel, hvor den løber sammen med Bussolengo-Sommacampagna-amtsvejen, som den følger, indtil den, efter at have krydset Sommacampagna, møder vejen til Custoza, som den følger frem til udgangspunktet ved Cesure. Vest for Broglie omfatter området også et lille område i kommunen Peschiera del Garda, herunder Monte Zecchino-området, som er afgrænset som følger: Fra sporet syd for Broglie (ved siden af den gamle skole) løber grænselinjen vestpå mod Cà Boschetti og Cà Rondinelli og følger derefter amtsgrænsen og regionsgrænsen forbi Cà Boffei, Soregone og Cà Nuova Bazzoli. Derefter følger grænselinjen vejen mod Broglie, indtil den krydser sporet, hvor den begyndte.

7. Druesort(er)

Chardonnay B.

Cortese B. — Bianca Fernanda

Garganega B. — Garganego

Garganega B. — Grecanico dorato B.

Malvasia bianca B. — Iuvarella

Malvasia bianca B. — Malvasia

Malvasia bianca B. — Verdina

Manzoni bianco B. — Incrocio Manzoni 6.0.13 B [Manzoni hybrid]

Pinot bianco B.

Pinot blanc B. — Pinot

Pinot bianco B. — Pinot blanc

Riesling italico B. — Riesling [italiensk Riesling]

Riesling renano B. — Riesling [Weisser Riesling]

Tocai friulano B.

Tocai friulano B. — Tuchì

Trebbiano toscano B. — Biancome B.

Trebbiano toscano B. — Procanico

Trebbiano toscano B. — Trebbiano

Trebbiano toscano B. — Ugni blanc.

8. Tilknytning til det geografiske område

Det geografiske områdes egenart

Naturbestemte faktorer

Produktionsområdet for »Custoza«-vinene, som er relativt lille, omfatter en stor del af de sydlige morænebakker, som ligger mellem udkanten af Verona og Gardasøen.

Mod sydvest afgrænses området af floden Mincio.

Området omfatter arealer, der hører til det sydlige moræne-amfiteater inde i landet nær Gardasøen, og til de tæt forbundne fluvioglaciale sletter, som består af de samme materialer, omend de ikke har den samme oprindelse. Denne sammensætning af morænejord, der er rig på mineraler og mikroelementer, fremmer et godt udbytte og en afbalanceret organoleptisk sammensætning af druerne.

Mere specifikt udgøres det morænelandskab, der kendetegner produktionsområdet »Custoza« DOC, af en tætliggende gruppe af aflange bakker placeret i en koncentrisk formation. Disse er oftest ikke særlig stejle med stigninger og fald på mellem 50 og 100 meter. Da disse bakker blev dannet af aflejringerne fra de samme gletsjere, der dannede den nærliggende Gardasøen, har de meget forskellige og varierede jordstrukturer afbrudt af vidtstrakte grussletter.

Da produktionsområdet »Custoza« DOC er lille og meget ensartet, er klimaforholdene stort set de samme overalt. Området har varme, men ikke kvælende, somre og relativt kolde vintre, der mildnes af dets nærhed til Gardasøen, hvilket skaber et mikroklima, der ikke kun er gunstigt for vinstokkene, men også for oliventræer og cypresser, der er et karakteristisk træk ved de lokale omgivelser.

Nedbøren er jævnt fordelt over hele året.

Den måde, bakkerne vender på, betyder, at skråningerne bliver opvarmet i dagtimerne, og der kan samle sig kølig luft om natten, hvilket giver de optimale betingelser for udviklingen af de hvide druers aromatiske egenskaber. De friske vinde om sommeren stimulerer vinstokkenes vækst.

Temperatursvingningerne mellem dag og nat, navnlig i den sidste fase af druernes modning, bidrager til at bevare deres syreholdige og smagfulde indholdsstoffer.

Der er derfor relativt begrænset variation med hensyn til omgivelser og klima i produktionsområdet for »Custoza« DOC-vine.

Historiske og menneskelige faktorer

»Custoza«-vinen har udviklet sig i et område med historisk og veldokumenteret vindyrkning.

De første tegn på vindyrkning i produktionsområdet »Custoza« DOC er dokumenteret ved fundet af druekerner fra den vilde sort Vitis Silvestris, som kan dateres tilbage til pælehusbosættelserne i området Pacengo og Peschiera. De første vidnesbyrd om vindyrkning i området går tilbage til romertiden (der er i området bl.a. fundet forskellige genstande, som refererer til anvendelsen af vin til religiøse ritualer samt til konservering og transport af vin), og der findes omfattende dokumentation for dyrkning af vin i området – navnlig mellem Pastrengo og Sommacampagna – fra det 9. århundrede og op gennem middelalderen.

Fra anden halvdel af det 19. århundrede begynder vinproduktionen i området specifikt at blive forbundet med betegnelsen »Custoza«, navnet på den by i kommunen Sommacampagna, som er kendt for to slag, der blev udkæmpet under krigene, der førte til Italiens forening. I 1939 blev området Sona-Custoza også i et studie foretaget af forskningscentret for vindyrkning og ønologi i Conegliano udpeget som et af de bedste vindyrkningsområder i den vestlige del af Verona-provinsen.

»Bianco di Custoza« DOC blev officielt skabt ved et præsidentdekret af 8. februar 1971 og var blandt de første hvidvine, der blev anerkendt som oprindelsesbetegnelse i Italien. Den nye forkortede betegnelse »Custoza« blev godkendt i 2005.

»Custoza«-beskyttelsesorganisationen blev oprettet i 1972.

Det mest almindelige vindyrkningssystem i produktionsområdet »Custoza« har historisk set været trellis-systemet. I gamle dage blev vin ikke dyrket på afgrænsede marker for sig selv, men sammen med andre afgrøder, som desuden blev afgrænset af områdets bakkede terræn.

I 1980’erne begyndte der at finde radikale ændringer sted i produktionsområdet »Custoza«, som påvirkede både vindyrkningsmetoden og dyrkningspraksis, og som gjorde det muligt for vinproducenterne at udnytte de lokale druesorters egenskaber bedst muligt: Garganega, Tocai Friulano (lokalt kendt som »Trebbianello«) og Bianca Fernanda (en lokal klon af Cortese). Takket være de løbende teknologiske forbedringer og deres mangeårige erfaring har vinavlerne nu fundet frem til de mest hensigtsmæssige former for oplæring og processer til dyrkning af druer af høj kvalitet og kan med stor præcision fastsætte det ideelle tidspunkt for høsten af druerne, hvilket sammen med sorten, bakkejorden og mikroklimaet giver druerne deres helt særlige egenskaber.

Det er dog først, når druerne laves til vin — når de særlige aromatiske noter af hver dyrket sort udtrækkes fra druerne — at de lokale producenters knowhow virkelig kommer i spil. Gennem den frembringer »Custoza«-drueblandingen den delikate, blomster- og frugtagtige bouquet fra Garganega, den karakteristiske Tocai Friulano-farve og de let aromatiske antydninger af Bianca Fernanda samt alle de særlige kendetegn ved de andre hvide druer, der dyrkes i området. Alle disse faktorer tilsammen betyder, at en »Custoza«-vin er kendetegnet ved sine stærke lokale konnotationer og let genkendelig ved sin farvenuance, friskhed og naturlige drikkevenlighed.

Den veronesiske vintraditionen omfatter også fremstilling af Passito og mousserende vine, om end kun i små mængder. Den traditionelle delvise tørring af druerne på vinstokken eller i tørreområder er en tradition, der går langt tilbage i hele området omkring Gardasøen, mens fremgangsmåden med fremstilling af mousserende vin først blev introduceret for nylig i midten af det forrige århundrede.

Listen over sorter, der kan anvendes til mousserende »Custoza«-kvalitetsvin, gør det muligt at optimere høsttiden fra tidlige sorter som Chardonnay og Pinot Bianco til sene sorter som Garganega og Trebbiano, hvilket giver mulighed for at sammensætte meget varierede og komplekse cuvéer. Den mousserende vin kan fremstilles enten i autoklaver efter Charmat-metoden eller på flasker efter den klassiske metode.

»Custoza« Passito-vinen fremstilles ved at vælge enten fuldstændigt intakte klaser i marken eller et udvalg af de tyndest besatte klaser og anbringe dem i kasser eller på en måtte, inden de anbringes i tørreområder med god ventilation for at sikre den bedst mulige konservering.

Den gennemsnitlige tørreperiode varer fra 3 til 4 måneder, hvorefter druerne har mistet ca. halvdelen af deres vægt, inden de bliver knust og gennemgår vinfremstillingsprocessen

Produktets egenart

»Custoza«-vinenes vigtigste egenskaber har altid været deres friskhed og lette aroma, samt at de er drikkevenlige og passer til mange forskellige anledninger. Disse vine er dog også, hvis de bliver særligt udvalgt på vingården, velegnede til lagring.

»Custoza« fremstilles af en blanding af tre hovedsorter, nemlig Garganega, Tocai Friulano (lokalt kendt som »Trebbianello«) og Bianca Fernanda, hvortil der kan tilsættes andre sorter, der dyrkes i området. Det giver den en typisk og meget aromatisk kompleksitet, der adskiller den fra sortsvine (enkeltdruevine) fra området. Det resulterer i en smags- og duftprofil med særlige frugt- og blomsteraromaer, som undertiden suppleres af noter af krydderurter og krydderier. Kort sagt giver blandingen af basissorterne »Custoza«-vinen dens identitet, mens anvendelsen af yderligere sorter beriger denne med karakteristiske bouquet'er.

Dette vigtige kendetegn afspejles i den lille produktion af mousserende »Custoza«, som er kendetegnet ved dens friskhed og øgede syreindhold, som afbalanceres fint med de aromatiske og frugtagtige noter.

Et meget sjældent, men traditionsrigt produkt er »Custoza« Passito (vin af let tørrede druer). Den har en gylden farve, er halvsød til sød og er inspireret af de vine, som traditionelt blev serveret som afslutning på et måltid i forbindelse med højtider.

Sammenhæng mellem miljø og produkt

Den omstændighed, at der er meget lidt variation i klimaforholdene i produktionsområdet »Custoza« DOC (på grund af dets ringe størrelse), betyder, at de forskellige typer druer, der dyrkes i området (med deres store spredning i lagringstid fra de tidlige sorter, der høstes i slutningen af august, til de sene sorter, der høstes så sent som i anden halvdel af oktober), modnes jævnt. Denne faktor bidrager væsentligt til disse hvidvines identitet.

Lige så vigtig er virkningen af den høje grad af jorddiversitet, der er resultatet af uregelmæssige aflejringer i området som følge af forskellige nedisningsprocesser. Dette aspekt kommer til udtryk i »Custozas« friske, ungdommelige og livlige karakter.

Navnlig bidrager moræneområderne med deres særlige sammensætning til, at alle vinstokkene spirer på en ensartet måde. Samspillet mellem jorden og klimaet i området giver mulighed for, at druer og skud kan modne og udvikle sig rigtigt.

Det varme, men ikke trykkende sommervejr bidrager til sukkerkoncentrationen, og de store temperaturudsving mellem dag og nat bidrager til udviklingen af de blomster- og frugtagtige aromastoffer, som »Custoza« DOC-vinene kendes for.

9. Andre specifikke betingelser (emballering, mærkning, andre krav)

a) Retlige rammer:

EU-lovgivningen

Type yderligere betingelse:

Emballering i det afgrænsede geografiske område

Beskrivelse af betingelsen:

Aftapning i det geografiske område er begrundet i behovet for at sikre produktets kvalitet, garantere dets oprindelse og sikre en effektiv kontrol.

De særlige kendetegn og kvaliteter, som oprindelsesområdet giver vine med den beskyttede oprindelsesbetegnelse »Custoza«, er bedre beskyttet ved aftapning af vinen i produktionsområdet, da det betyder, at alle tekniske regler for transport og aftapning anvendes og håndhæves under ansvar og med de faglige kvalifikationer hos vinproducenterne i det samme afgrænsede område.

Dette krav afhjælper de mulige risici, der er forbundet med transport uden for produktionsområdet, herunder: oxidation og termisk påvirkning som følge af høje eller lave temperaturer og forringelse af produktet, som kan påvirke dets kemiske/fysiske egenskaber (syreindhold, polyfenoler og farvegivende stoffer), organoleptiske egenskaber (farve, aroma og smag) og stabilitet negativt. Risikoen for mikrobiologisk kontaminering (fra bakterier, vira, svampe, skimmel eller gær) reduceres også. Dette krav gavner de operatører, som er bevidste om risiciene og ansvarlige for at bevare kvaliteten af BOB’en, og det giver forbrugerne garanti med hensyn til vinenes oprindelse, kvalitet og overensstemmelse med varespecifikationen. Kontroller udført af kompetente organer er desuden mere effektive i et mindre område.

Ansøgningen om at begrænse aftapningen af den beskyttede oprindelsesbetegnelse »Custoza« til produktionsområdet — et krav, der også gælder for andre kendte vinbetegnelser — er også et vigtigt skridt i retning af at forbedre den kvalitet, som er forbundet med betegnelsen. Formålet med dette ændringsforslag er at positionere »Custoza« som en af de vigtigste historiske betegnelser, der udelukkende betegner hvidvine.

Desuden kan de pågældende aftapningsvirksomheder i henhold til den relevante nationale lovgivning med henblik på at beskytte eksisterende rettigheder få dispensation til at fortsætte aftapningen i deres anlæg uden for det afgrænsede område, forudsat at de indgiver en ansøgning til ministeriet for landbrug, fødevarer og skovbrug ledsaget af passende dokumentation for, at de har aftappet den beskyttede oprindelsesbetegnelse »Custoza« i mindst 2 (ikke nødvendigvis på hinanden følgende) år ud af de 5 år, der går forud for ikrafttrædelsen af den ændring, der indfører forpligtelsen til at aftappe den beskyttede oprindelsesbetegnelse »Custoza« i området.

b) Lovramme

EU-lovgivningen

Type yderligere betingelse:

Undtagelse vedrørende produktion i det afgrænsede geografiske område

Beskrivelse af betingelsen:

I henhold til artikel 5, stk. 1, litra b), i Kommissionens delegerede forordning (EU) 2019/33 kan forarbejdningen af spumantetypen (mousserende vin), herunder skumdannelse, stabilisering og sødning, finde sted ikke blot i produktionsområdet, men også i provinserne Brescia, Mantua, Trento, Treviso og Vicenza.

Link til produktspecifikationen

https://www.politicheagricole.it/flex/cm/pages/ServeBLOB.php/L/IT/IDPagina/16009.

(1) EUT L 347 af 20.12.2013, s. 671.